钦定古今图书集成/明伦汇编/氏族典/第110卷 > 崔道固
## 钦定古今图书集成/明伦汇编/氏族典/第110卷 > 崔道固

按《魏书崔元伯传》，“显祖时有崔道固，字季坚，琰八世
孙也。父辑，南徙青州。道固贱出适母兄攸之、目连等
轻侮，略无兄弟之礼。时刘义隆子骏为徐、兖二州刺
史，得辟他州民为从事，辑乃资给道固，令其南仕。既
至彭城，骏以为从事。会青州刺史新除，过彭城，辟为
主簿，转治中。后为义隆诸子参军事、宁朔将军、冀州”
刺史，移镇历城。刘彧既杀子业，道固举兵推立子业
弟子勋。子勋败，乃遣表归诚，显祖以为安南将军、南
冀州刺史、清河公。刘彧遣说道固，以为前将军、徐州
刺史，复叛受彧命。皇兴初，显祖诏征南大将军慕容
白曜攻其城，道固面缚请罪。白曜送道固赴都，诏恕
其死，乃徙青、齐士望共道固守城者数百家于桑干。
立《平齐郡》于平城西北北新城，以道固为太守，赐临
淄子，加宁朔将军。延兴中卒，年五十。